Jón Pétur tryggði Víkingi sigur í skemmtilegum leik Víkingar sigruðu Hauka með tveimur mörkum gegn einu . Víkingar úr Ólafsvík sigruðu Hauka 2 - 1 í skemmtilegum leik í Ólafsvíkinni í gærkvöldi . Aðstæður voru afar góðar fyrir fótbolta og bæði lið stóðu undir væntingum og buðu upp á bráðfjörugan leik . Víkingar byrjuðu mun betur og stjórnuðu ferðinni , án þess þó að skapa sér nein góð færi . Josip Marosevic var síógnandi í liði heimamanna og voru öflugir varnarmenn Hauka í miklum vandræðum með hann . Enda var það hann sem braut ísinn á 25. mínútu . Þá fékk hann sendingu út á vinstri kant , sótti inn á miðjuna , lék á tvo Haukamenn og setti hann fast í hornið , hægra megin við markmanninn . Sanngjörn staða , 1 - 0 . Haukarnir jöfnuðu úr sinni fyrstu tilraun . Víkingar misstu boltann klaufalega eftir eigið innkast og boltinn var lagður út fyrir teig á Marco Kirch sem klíndi hann í stöngina , 1 - 1 á 30. mínútu . Við þetta tóku Haukarnir völdin á vellinum fram að hálfleik og fengu ágæt færi , best þegar Einar Hjörleifsson varði frá Denis Curic sem var kominn einn í gegn . Seinni hálfleikur byrjaði eins og sá fyrri , Víkingar voru meira með boltann en Haukar með mikinn hraða fram á við . Smátt og smátt náðu Haukarnir meiri völdum og Denis Curic slapp enn á ný einn í gegn á 70. mínútu en Einar varði vel . Josip Marosevic var áfram skeinuhættur og átti skot sem fór rétt framhjá . Á 76. mínútu dæmdi góður dómari leiksins , Hans Scheving , vítaspyrnu á heimamenn þegar einn þeirra setti höndina í boltann utarlega í teignum . Áhorfendur voru hins vegar sallarólegir , enda varði Einar spyrnu Davíðs Ellertssonar glæsilega alveg úti við stöng . Þetta var fjórða vítið sem Einar ver í sumar . Sigurmarkið kom á 89. mínútu . Löng sending kom á vinstri kantinn þar sem Eyþór Guðjónsson vann sig vel framhjá hægri bakverði Hauka og sendi boltann inní þar sem Gísli Freyr truflaði varnarmenn Haukanna nóg til þess að Jón Pétur Pétursson fékk hann utarlega í teignum , lagði boltann vel fyrir sig og setti hann örugglega úti við stöng , óverjandi fyrir Amir Mehica í marki Hauka . Gríðarlegur fögnuður braust út á meðal heimamanna í leikslok , enda sætur sigur í höfn . Einar Hjörleifsson klárlega maður leiksins , en bæði lið voru að leika vel í skemmtilegasta leik sumarsins í Ólafsvík . Við þennan sigur lyfti Víkingur sér upp um eitt sæti , er nú í 6. sæti deildarinnar með 16 stig þegar 12 umferðir eru búnar .